**หลักวิชาชีพนักกฎหมายไทย**

 มีผู้ให้ของคำว่า **“วิชาชีพ”** ไว้ว่า “การทำงานที่เป็นอาชีพตลอดชีวิตในแง่ที่เป็นการให้บริการโดยไม่เห็นแก่ประโยชน์ส่วนตนหรือโดยไม่เห็นแก่ได้ โดยอาศัยความรู้ความชำนาญเป็นพิเศษและเป็นงานที่มีคุณค่าต่อสังคม” (Oxford Advanced Dictionary)

**ลักษณะของวิชาชีพ**

1.งานที่มีการอุทิศตน ไม่มุ่งเพื่อหากำไรสูงสุด

2.ผ่านกระบวนการศึกษาอบรมสั่งสอนเป็นเวลานาน มีความรู้ (ปัญญา)

3. มีการสอดส่องกำกับดูแล ไม่ให้ผูกขาด เอาเปรียบผู้อื่น (ศีล -จริยธรรม -กฎหมาย)

 เมื่อมาพิจารณาคำว่า **“หลักวิชาชีพนักกฎหมายของไทย”** จึงพบว่า มีความเกี่ยวข้องกับเรื่อง **“คุณธรรมจริยธรรม”** เนื่องจากวิชากฎหมายเป็นวิชาชีพที่จะต้องมีจริยธรรมกำกับในการประกอบวิชาชีพ เพื่อที่ให้ผู้เรียนได้รู้ว่าเขาจะสามารถนำไปปฏิบัติ และใช้กฎหมายให้เกิดประโยชน์ต่อส่วนรวมได้อย่างไร

**ศาสตราจารย์ จิตติ ติงศภัทย์ ได้อธิบายไว้อย่างน่าสนใจว่า**

- หลักวิชาชีพนักกฎหมายเป็นวิชาหนึ่งที่จะต้องปลูกฝังให้แก่ผู้ประกอบวิชาชีพนักกฎหมายตั้งแต่เรียนในระดับมหาวิทยาลัย

- การที่นักกฎหมายจะเป็นบุคคลที่มีคุณภาพได้ไม่ใช่เป็นเพียงบุคคลผู้ที่มีความรู้ทางกฎหมาย แต่ต้องเป็นผู้ที่มีคุณธรรมจริยธรรมที่ได้รับการปลูกฝังอยู่ในจิตใจเพื่อที่จะเป็นบุคลากรที่ดีในสังคมได้

- การสอนหลักวิชาชีพนักกฎหมายนี้ จึงเป็นการสอนเพื่อให้นักกฎหมายเป็นผู้ที่มีคุณธรรมจริยธรรม ทราบถึงหน้าที่ของนักกฎหมาย อุดมคติของนักกฎหมายว่าควรมีหลักธรรมในการปฏิบัติหน้าที่อย่างไร

- วิชานี้จึงมิได้สอนเพื่อให้ทราบถึงวินัยสำหรับนักกฎหมาย แต่เพื่อให้รู้หลักธรรมและคติที่ควรยึดถือปฏิบัติยิ่งกว่าวินัยหรือมรรยาทที่เป็นที่ยอมรับกันในบรรดานักกฎหมายกันเอง

- ประเทศไทยเป็นประเทศที่ใช้กฎหมายแบบลายลักษณ์อักษร ดังนั้นการที่จะทำให้กฎหมายเกิดความเป็นธรรมแก่ประชาชนได้มากที่สุด นักกฎหมายจะต้องตีความหมายของกฎหมายให้เกิดความเป็นธรรม หากนักกฎหมายเป็นผู้ที่ไร้ซึ่งคุณธรรมจริยธรรมแล้ว การตีความของกฎหมายก็จะไม่สามารถมอบความยุติธรรมให้แก่ประชาชนได้

**ข้อดี**

 นักกฎหมายเป็นอาชีพที่มีส่วนเกี่ยวข้องกับกฎหมายตั้งแต่การร่างกฎหมาย การตีความ ตลอดจนการบังคับใช้ ซึ่งในตัวบทกฎหมายแล้วจะมีช่องโหว่อยู่ในตัวกฎหมายเอง อีกทั้งอาชีพนักกฎหมายเป็นอาชีพที่มีความเกี่ยวข้องกับการตัดสินชีวิตคน หากนักกฎหมายขาดคุณธรรมจริยธรรมอาจจะใช้ช่องโหว่ของกฎหมายนี้มาหาผลประโยชน์ การกระทำที่ไร้คุณธรรมนี้เป็นสิ่งที่สามารถทำร้ายคนได้อย่างเป็นวงกว้าง ด้วยเหตุผลนี้การสอนคุณธรรมจริยธรรมจึงเป็นสิ่งที่จำเป็น เพราะการสอนแต่ตัวบทกฎหมายนั้นยังไม่พอ การนำคุณธรรมจริยธรรมมาสอนก็เพื่อให้นักกฎหมายมีวิธีคิดและใช้กฎหมายได้อย่างถูกต้อง หลักวิชาชีพนักกฎหมายจึงเป็นการเน้นย้ำให้มีความเข้าใจว่าควรนำกฎหมายไปใช้ในการประกอบอาชีพอย่างไร และเป็นการสอนเพื่อให้เข้าใจถึงคุณธรรมจริยธรรม การวางตัวในการประกอบอาชีพทางด้านกฎหมาย อันประกอบไปด้วย ทนายความ ผู้พิพากษา อัยการ และนิติกร ในอนาคตต่อไป

**ข้อเสีย**

 ยังไม่พบ นอกจากว่าข้อมูลทางด้านเอกสารเกี่ยวการสอนคุณธรรมจริยธรรมแก่นักกฎหมายในประเทศไทยมีน้อยมาก ทำให้ผู้สนใจในเรื่องนี้หาหนังสือที่ใช้ในการศึกษาได้จำนวนน้อยมาก เพราะส่วนใหญ่จะเป็นการบรรยายในชั้นเรียน เกี่ยวกับจริยธรรมของทนายความ ผู้พิพากษา อัยการ นิติกร มากกว่า ทำให้จึงปิดโอกาสสำหรับผู้ที่ไม่มีโอกาสได้เข้าฟังการบรรยาย

**ข้อสังเกต**

 การประเมินผลเรื่องคุณธรรมจริยธรรมมากน้อยเพียงใดนั้นเป็นสิ่งที่ยาก และปัจจุบันก็ยังไม่มีการประเมินผลที่มีรูปแบบอย่างเป็นทางการ ดังนั้นการปลูกฝังคุณธรรมจริยธรรมนี้ โดยเฉพาะความยุติธรรม เที่ยงตรง ปฏิบัติตามหน้าที อย่างซื่อสัตย์และซื่อตรง มีเหตุผลในการที่จะตัดสินสิ่งต่างๆ จึงเป็นการสะสมเป็นเสบียงที่จะนำไปใช้ในการประกอบอาชีพในอนาคตมากกว่า การสอนหลักวิชาชีพนักกฎหมายไม่สามารถขัดเกลาทุกคนให้มีคุณธรรมจริยธรรมได้ ดังนั้นทุกคน ทุกสถาบันในสังคมมีความจำเป็นที่จะต้องช่วยกันขัดเกลาจิตใจ การสอนหลักวิชาชีพนักกฎหมายทำได้เพียงการชี้ให้เห็นว่าสิ่งไหนดี สิ่งไหนไม่ดี สิ่งไหนถูกและสิ่งไหนไม่ถูกต้องต่อการประกอบอาชีพนักกฎหมาย เพราะคุณธรรมจริยธรรมเป็นสิ่งที่แสดงออกได้ด้วยการกระทำ และผลของการกระทำนี้จะเป็นเครื่องบ่งชี้คุณธรรมจริยธรรมของแต่ละคนต่อไป

“...กฎหมายทั้งปวง เราบัญญัติขึ้นเพื่อใช้เป็นปัจจัยสำหรับรักษาความยุติธรรม กล่าวโดยสรุปคือใช้เป็นแบบแผนแห่งความประพฤติปฏิบัติของมหาชนสถานหนึ่ง กับใช้เป็นแม่บทในการพิจารณาตัดสินความประพฤติปฏิบัตินั้น ๆ ให้เป็นไปโดยถูกต้องเที่ยงตรงอีกสถานหนึ่ง

โดยที่**กฎหมายเป็นแค่เครื่องมือในการรักษาความยุติธรรม ดังกล่าว จึงไม่ควรจะถือว่ามีความสำคัญยิ่งไปกว่าความยุติธรรม หากควรจะต้องถือว่า ความยุติธรรมมาก่อนกฎหมายและอยู่เหนือกฎหมาย** การพิจารณาพิพากษาอรรถคดีใด ๆ โดยคำนึงถึงแต่ความถูกผิดตามกฎหมายเท่านั้น ดูจะไม่เป็นการเพียงพอ จำต้องคำนึงถึงความยุติธรรมซึ่งเป็นจุดประสงค์ด้วยเสมอ การใช้กฎหมายจึงจะมีความหมายและได้ผลที่ควรจะได้...”